ફીના મામલે પોતાને હીરો કરતાં છઠ્ઠા ભાગના જ પૈસા મળવાના હતા. શ્રીદેવીએ પોતે આ ખુલાસો ‘કૌન બનેગા કરોડપતિ’ની સાઉથ એડિશનના એક સ્પેશ્યલ એપિસોડમાં કર્યો હતો. તે કાર્યક્રમનું સંચાલન અમિતાભ બચ્ચનની જેમ હિન્દી ફિલ્મોમાં વિલન બનતા દક્ષિણના સ્ટાર પ્રકાશરાજ કરતા હતા. એ વિશેષ હપ્તામાં શ્રીદેવીએ કહ્યું હતું કે “બાલાચંદરના નિર્દેશનમાં બનેલી ‘મુન્દ્રુ મુડીચુ’ માટે મને ૫,૦૦૦ રૂપિયા મળ્યા હતા અને ‘કમલ સર’ને ત્રીસ હજાર!” તે પછી રજનીકાન્તને ચૂકવાયેલી ‘ફી’નો ખુલાસો સાંભળીએ તો થાય કે માતા રાજેશ્વરીદેવીએ હીરો-હીરોઇનની ‘ફી’માં આવડા મોટા તફાવતને મુદ્દો બનાવવાને બદલે પોતાની સગીર બાળકીના વાલી તરીકે કોન્ટ્રાક્ટ પર સહી કરવાનું મુનાસિબ માન્યું હશે. રજનીકાન્તના એ પિક્ચર ‘મુન્દ્રુ મુડીચુ’ માટે ફક્ત બે હજાર રૂપિયા નક્કી થયા હતા! શ્રીદેવીએ ‘કેબીસી’ના એ હપ્તામાં હસતાં હસતાં કહ્યું હતું કે “રજનીકાન્ત મારાં મમ્મીને તે દિવસોમાં પૂછતા હતા કે અમ્મા, મને ત્રીસ હજાર ફી ક્યારે મળશે?”